RO Jurnalul Oficial al Uniunii Europene C 226/12

Aviz de inițiere a unei reexaminări a măsurilor antidumping aplicabile importurilor anumitor tuburi și țevi sudate din fier sau oțel nealiat, originare din Thailanda, Turcia și Ucraina și o unei reexaminări intermediare a măsurilor antidumping aplicabile importurilor anumitor tuburi și țevi sudate din fier sau oțel nealiat, originare din Turcia

(2007/C 226/05)

În urma publicării unui aviz de expirare iminentă (1) a măsurilor antidumping în vigoare privind importurile anumitor tuburi și țevi sudate din fier sau oțel nealiat, originare din Thailanda, Turcia și Ucraina (denumite în continuare „țările în cauză”), Comisia a primit o cerere de reexaminare, în conformitate cu articolul 11 alineatul (2) și (3) din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (denumit în continuare „regulamentul de bază”) (2).

1. Cererea de reexaminare

Cerere a fost depusă la 25 iunie 2007 de Comitetul de apărare al industriei accesoriilor din oțel pentru sudarea îmbinărilor a Uniunii Europene (denumit în continuare „solicitantul”) în numele producătorilor care reprezintă o mare parte, în cazul de față peste 50 %, din producția comunitară totală de anumite tuburi și țevi sudate din fier sau oțel nealiat.

2. Produsul

Produsul examinat este reprezentat de tuburi și țevi sudate din fier sau oțel nealiat, cu profil circular și cu un diametru exterior de maxim 168,3 mm, cu excepția tuburilor și țevilor utilizate pentru conducte de petrol sau de gaze, a celor utilizate pentru extracția de petrol sau de gaze, sau a celor prevăzute cu fitinguri și utilizate pentru aeronavele civile, altele decât țevile de precizie, originare din Thailanda, Turcia și Ucraina („produsul în cauză”), care intră în prezent sub incidența codurilor NC ex 7306 30 41, ex 7306 30 49, ex 7306 30 72 și ex 7306 30 77. Aceste coduri NC sunt menționate doar cu titlu informativ.

3. Măsuri existente

Măsurile aflate în prezent în vigoare sunt taxe antidumping definitive instituite prin Regulamentul (CE) nr. 1697/2002 al Consiliului (3).

4. Motivele reexaminărilor

4.1. Motivele reexaminării expirării măsurilor

Cererea se bazează pe faptul că expirarea măsurilor ar duce probabil la continuarea sau reapariția dumpingului și la efecte negative asupra industriei comunitare.

Afirmația privind probabilitatea reapariției dumpingului în ceea ce privește Turcia se bazează pe o comparație a valorii normale, stabilită pe baza prețurilor aplicate pe piața internă, cu prețurile la export probabile ale produsului în cauză în momentul vânzării acestuia pentru export în Comunitate.

Calculată astfel, marja de dumping în ceea ce privește Turcia este semnificativă.

Pentru a demonstra posibilitatea reapariției dumpingului în cazul Thailandei și Ucrainei, solicitantul a utilizat, având în vedere lipsa unui volum de import semnificativ din Thailanda și Ucraina către Comunitate, prețurile la export către țări terțe, și anume Statele Unite ale Americii, respectiv Rusia. Aceste prețuri la export au fost comparate cu valorile nominale bazate pe costurile de producție.

Având în vedere informațiile de mai sus, solicitantul afirmă că există posibilitatea reapariției dumpingului în ceea ce privește Thailanda și Ucraina.

Solicitantul invocă în continuare probabilitatea intensificării dumpingului prejudiciabil. În acest sens, solicitantul prezintă dovezi conform cărora, dacă s-ar permite încetarea acestor măsuri, nivelul actual de import al produsului în cauză riscă să crească din cauza existenței unei capacități neutilizate în țările în cauză.

În ceea ce privește Turcia, solicitantul afirmă totodată că importurile produsului în cauză din această țară au continuat să prejudicieze industria comunitară datorită volumului lor ridicat și a prețurilor scăzute.

În plus, solicitantul afirmă că situația industriei comunitare, deja fragilă, riscă să se deterioreze în cazul în care s-ar adopta încetarea măsurilor și orice noi importuri semnificative la prețuri de dumping din țările în cauză ar avea ca efect reapariția unor prejudicii pentru industria comunitară.

4.2. Motivele reexaminării intermediare

Solicitantul a furnizat informații conform cărora, în ceea ce privește importarea produsului în cauză din Turcia, nivelul măsurii aplicate nu mai este suficient pentru a contracara prejudiciul dumpingului, care la rândul său, calculat astfel cum se explică mai sus, pare să fi crescut în mod semnificativ.

Solicitantul afirmă în continuare că importurile produsului în cauză din Turcia au înregistrat niveluri semnificative în termeni absoluți și în termeni de cotă de piață. Conform informațiilor de mai sus, volumul și prețurile de import ale produsului în cauză din această țară au avut, pe lângă alte consecințe, un impact negativ asupra cotei de piață deținute și asupra nivelului prețurilor practicate de industria comunitară și au generat efecte adverse semnificative asupra performanței și situației financiare, per ansamblu, a industriei comunitare.

5. Procedura

După ce a constatat, în urma consultării Comitetului consultativ, că există probe suficiente care justifică inițierea unei proceduri de reexaminare privind expirarea și a unei reexaminări intermediare, Comisia inițiază o reexaminare în conformitate cu articolul 11 alineatele (2) și (3) din regulamentul de bază.

5.1. Procedura de stabilire a dumpingului, a probabilității de reapariție a dumpingului și a prejudiciului

Ancheta va stabili dacă expirarea măsurilor poate sau nu să ducă la continuarea sau la reapariția dumpingului și a prejudiciilor. Reexaminarea intermediară va determina dacă, în ceea ce privește importurile produsului în cauză din Turcia, nivelul actual al măsurilor aplicate este suficient de ridicat pentru a contracara prejudiciul cauzat de dumping.

(a) Eșantionarea

Având în vedere numărul aparent ridicat de părți implicate în această procedură, Comisia poate decide să recurgă la tehnica de eșantionare în conformitate cu articolul 17 din regulamentul de bază.

(i) Eșantionarea exportatorilor/producătorilor în țara/țările în cauză

Pentru a permite Comisiei să decidă dacă eșantionarea este necesară și, în caz afirmativ, să determine compoziția eșantionului, toți exportatorii/producătorii sau reprezentanții acționând în numele lor sunt invitați să se prezinte, contactând Comisia, și să furnizeze următoarele informații privind societatea sau societățile lor, în termenul prevăzut la punctul 6 litera (b) punctul (i) și în formatul prevăzut la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri, exprimată în moneda națională, precum și volumul vânzărilor, exprimat în tone, al produsului în cauză la exportul către Comunitate, pe perioada 1 iulie 2006-30 iunie 2007,

— cifra de afaceri exprimată în moneda națională și volumul, exprimat în tone, al vânzărilor produsului în cauză pe piața internă în perioada 1 iulie 2006-30 iunie 2007,

— cifra de afaceri, exprimată în moneda națională și volumul vânzărilor pe piața altor țări terțe a produsului în cauză, exprimat în unități, pe perioada 1 iulie 2006-30 iunie 2007,

— precizarea intenției societății de a solicita sau nu o marjă individuală (4) (marja individuală poate fi solicitată numai de către producătorii turci),

— descrierea exactă a activităților societății în legătură cu fabricarea produsului în cauză, volumul producției, exprimat în tone, al produsului în cauză, capacitatea de producție a produsului în cauză și investițiile în capacitatea de producție efectuate în perioada 1 iulie 2006-30 iunie 2007,

— denumirea și descrierea exactă a activităților tuturor societăților afiliate (5) care participă la producerea și/sau vânzarea (la export și/sau pe piața internă) produsului în cauză,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, acest lucru înseamnă că societatea trebuie să răspundă la un chestionar și că acceptă verificarea pe loc a răspunsurilor. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele lipsei de cooperare sunt prevăzute la punctul 8 de mai jos.

Pentru a obține informațiile necesare pentru determinarea compoziției eșantionului de exportatori/producători, Comisia va contacta, de asemenea, autoritățile din țările din care provin exporturile, precum și orice alte asociații cunoscute de exportatori/producători.

(ii) Eșantionarea importatorilor

Pentru a permite Comisiei să decidă dacă eșantionarea este necesară și, în caz afirmativ, să determine compoziția eșantionului, toți importatorii sau reprezentanții care acționează în numele lor sunt invitați să se prezinte Comisiei și să îi furnizeze următoarele informații privind societatea sau societățile lor, în termenul prevăzut la punctul 6 litera (b) punctul (i) și sub forma prevăzută la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri totală, exprimată în euro, realizată de societate în perioada 1 iulie 2006-30 iunie 2007,

— numărul total de angajați,

— descrierea exactă a activităților societății în legătură cu produsul în cauză,

— volumul, exprimat în tone, precum și valoarea, exprimată în euro, a importurilor și revânzărilor produsului în cauză — originare din Thailanda, Turcia și Ucraina — efectuate pe piața Comunității în perioada 1 iulie 2006-30 iunie 2007,

— numele și descrierea exactă a activităților tuturor societăților afiliate (6), care participă la producerea și/sau vânzarea produsului în cauză,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, acest lucru înseamnă că societatea trebuie să răspundă la un chestionar și că acceptă verificarea pe loc a răspunsurilor. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele lipsei de cooperare sunt prevăzute la punctul 8 de mai jos.

Pentru a obține informațiile necesare pentru determinarea compoziției eșantionului de importatori, Comisia va contacta, de asemenea, orice alte asociații cunoscute de importatori.

(iii) Eșantionare pentru producătorii din Comunitate

Având în vedere numărul ridicat de producători din Comunitate care susțin cererea, Comisia intenționează să cerceteze prejudiciul provocat industriei comunitare prin aplicarea tehnicii de eșantionare.

Pentru a permite Comisiei să determine compoziția eșantionului, toți producătorii din Comunitate sunt invitați să furnizeze următoarele informații privind societatea sau societățile lor, în termenul prevăzut la punctul 6 litera (b) punctul (i) și sub forma prevăzută la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri totală, exprimată în euro, realizată de societate în perioada 1 iulie 2006-30 iunie 2007,

— descrierea exactă a activităților societății în legătură cu producția produsului în cauză,

— valoarea, exprimată în euro, a vânzărilor produsului în cauză realizate pe piața comunitară în perioada 1 iulie 2006-30 iunie 2007,

— volumul, exprimat în tone, al vânzărilor produsului în cauză realizate pe piața comunitară în perioada 1 iulie 2006-30 iunie 2007,

— volumul, exprimat în tone, al producției produsului în cauză în perioada 1 iulie 2006-30 iunie 2007,

— numele și descrierea exactă a activităților tuturor societăților afiliate (6), care participă la producerea și/sau vânzarea produsului în cauză,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, acest lucru înseamnă că societatea trebuie să răspundă la un chestionar și că acceptă verificarea pe loc a răspunsurilor. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele lipsei de cooperare sunt prevăzute la punctul 8 de mai jos.

(iv) Compoziția definitivă a eșantionului

Toate părțile interesate care doresc să furnizeze informații relevante privind determinarea compoziției eșantionului trebuie să le comunice în termenul prevăzut la punctul 6 litera (b) punctul (ii).

Comisia intenționează să stabilească compoziția definitivă a eșantionului după consultarea părților în cauză care și-au exprimat dorința de a fi incluse în eșantion.

Societățile incluse în eșantion trebuie să răspundă la un chestionar în termenul prevăzut la punctul 6 litera (b) punctul (iii) și trebuie să coopereze în cadrul anchetei.

În cazul unei cooperări deficitare, Comisia poate să-și stabilească concluziile pe baza probelor disponibile, în conformitate cu articolul 17 alineatul (4) și articolul 18 din regulamentul de bază. O concluzie bazată pe probele disponibile poate fi mai puțin avantajoasă pentru partea în cauză, astfel cum se explică la punctul 8.

(b) Culegerea informațiilor și desfășurarea audierilor

Toate părțile interesate sunt invitate prin prezentul aviz să își facă cunoscute punctele de vedere, să comunice și alte informații pe lângă răspunsurile date în chestionar și să aducă elemente de probă pentru susținerea lor. Aceste informații, precum și elementele de probă trebuie să parvină Comisiei în termenul prevăzut la punctul 6 litera (a) punctul (ii).

De asemenea, Comisia poate audia părțile interesate, cu condiția ca acestea să înainteze o solicitare din care să reiasă că au motive speciale pentru care ar trebui să fie audiate. Solicitarea trebuie făcută în termenul prevăzut la punctul 6 litera (a) punctul (iii).

6 Termene

(a) Termenele limită generale

(i) Pentru părți în vederea solicitării unui chestionar sau a altor formulare de cerere

Toate părțile interesate trebuie să solicite un chestionar sau alte formulare de cerere cât de curând posibil, dar nu mai târziu de 10 zile de la publicarea acestui aviz în Jurnalul Oficial al Uniunii Europene.

(ii) Pentru părți, în vederea prezentării, pentru depunerea răspunsurilor la chestionar și pentru furnizarea de orice alte informații

Toate părțile interesate, în cazul în care observațiile lor urmează să fie luate în considerare în timpul anchetei, trebuie să se prezinte contactând Comisia și, în lipsa unei prevederi contrare, să-și prezinte punctele de vedere și să transmită răspunsurile la chestionare sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

Societățile incluse într-un eșantion trebuie să depună răspunsurile la chestionare în termenul stabilit la punctul 6 litera (b) punctul (iii).

(iii) Audieri

Toate părțile interesate pot, de asemenea, să solicite audierea de către Comisie în același termen de 40 de zile.

(b) Termen limită specific privind eșantionarea

(i) Informațiile menționate la punctele 5.1 litera (a) punctele (i)-(iii) trebuie să fie comunicate Comisiei în termen de 15 zile de la data publicării prezentului aviz în Jurnalul Oficial al Uniunii Europene, deoarece Comisia intenționează să consulte părțile în cauză care și-au exprimat dorința de a fi incluse în eșantion în legătură cu compoziția definitivă a eșantionului în termen de 21 de zile de la data publicării prezentului aviz în Jurnalul Oficial al Uniunii Europene.

(ii) Orice alte informații relevante pentru stabilirea compoziției eșantionului, în conformitate cu punctul 5.1 litera (a) punctul (iv) trebuie comunicate Comisiei în termen de 21 de zile de la data publicării prezentului aviz în Jurnalul Oficial al Uniunii Europene.

(iii) Răspunsurile la chestionare ale părților incluse în eșantion trebuie să parvină Comisiei în termen de 37 de zile de la data notificării privind includerea lor în eșantion.

7. Observații scrise, răspunsuri la chestionare și corespondență

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să menționeze numele, adresa, adresa de e-mail, numerele de telefon și de fax ale părții interesate. Toate observațiile comunicate în scris, inclusiv informațiile solicitate prin prezentul aviz, răspunsurile la chestionare și corespondența, furnizate de părțile interesate cu titlu confidențial, poartă mențiunea „Acces limitat” (7) și, în conformitate cu articolul 19 alineatul (2) din regulamentul de bază, trebuie să fie însoțite de o versiune neconfidențială, care poartă mențiunea „VERSIUNE DESTINATĂ CONSULTĂRII DE CĂTRE PĂRȚILE INTERESATE”.

Adresa Comisiei pentru corespondență:

European Commission Directorate General for Trade Directorate H Office: J-79 4/23 B-1049 Bruxelles Fax (32-2) 295 65 05

8. Lipsă de cooperare

În cazul în care o parte interesată nu permite accesul la informații sau nu furnizează informațiile necesare în termenul prevăzut sau obstrucționează în mod semnificativ ancheta, se pot stabili concluzii pozitive sau negative, pe baza datelor disponibile, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau eronate, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și sunt folosite datele disponibile, rezultatul anchetei poate fi mai puțin favorabil acelei părți, decât în cazul în care aceasta ar fi cooperat.

9. Programul anchetei

În conformitate cu articolul 11 alineatul (5) din regulamentul de bază, ancheta trebuie finalizată în termen de 15 luni de la data publicării prezentului aviz în Jurnalul Oficial al Uniunii Europene.

10. Posibilitatea de solicitare a unei reexaminări în conformitate cu articolul 11 alineatul (3) din regulamentul de bază

Având în vedere că această reexaminare este inițiată în conformitate cu dispozițiile articolului 11 alineatul (2) din regulamentul de bază, concluziile acesteia nu vor duce la modificarea nivelului măsurilor în vigoare, dar vor duce la abrogarea sau menținerea măsurilor respective în conformitate cu articolul 11 alineatul (6) din regulamentul de bază.

În cazul în care una din părțile implicate în procedură consideră că ar trebui reexaminat nivelul măsurilor, astfel încât să permită posibilitatea de modificare (de exemplu, creșterea sau diminuarea) a nivelului măsurilor, partea în cauză poate solicita o reexaminare în conformitate cu articolul 11 alineatul (3) din regulamentul de bază.

Părțile care doresc să solicite o astfel de reexaminare, care s-ar desfășura independent de reexaminarea privind expirarea menționată în prezentul aviz, pot contacta Comisia la adresa menționată anterior.

11. Prelucrarea datelor cu caracter personal

Vă atragem atenția asupra faptului că toate datele cu caracter personal culese de-a lungul acestei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (8).

(1) JO C 296, 6.12.2006, p. 25.

(2) JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

(3) JO L 259, 27.9.2002, p. 8.

(4) Marjele individuale pot fi solicitate în conformitate cu articolul 17 alineatul (3) din regulamentul de bază pentru societățile turce care nu sunt incluse în eșantion.

(5) În ceea ce privește sensul expresiei „societăți afiliate”, a se vedea articolul 143 in Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

(6) În ceea ce privește sensul expresiei „societăți afiliate”, a se vedea articolul 143 din Regulamentul (CEE) nr. 2454/93.

(7) Aceasta înseamnă că documentul este destinat exclusiv uzului intern. Documentul este protejat în conformitate cu articolul 4 din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Este un document confidențial, în conformitate cu articolul 19 din regulamentul de bază și cu articolul 6 din Acordul OMC privind punerea în aplicare a articolului VI din GATT 1994 (Acordul antidumping).

(8) JO L 8, 12.1.2001, p. 1.